text: Australsk kvælerslange fanget i Varde
  11 juli 2014 kl. 07.25
  Personalet i Varde Sommerspils skovturstelt opdagede i går, at de havde fået besøg af en kvælerslange.
  Kvælerslangen dukkede op i nærheden af det udendørs serveringsareal ved skovtursteltet i Arnbjerg Parken i Varde, hvor den forsvandt ind i et buskads.
  - Jeg skyndte mig ind i teltet og fandt en papkasse, og en gæst hjalp mig med at fange slangen. Vi var ikke i tvivl om, at det var en udenlandsk slange. Ikke nogen dansk art, men vi vidste ikke, om den var farlig, fortæller Lena Senger, der er en af de frivillige medarbejdere.
  En af hendes kolleger ringede til politiet, som bad om at få et foto af slangen.
  Kollegaen tog et billede af slangen, og kort efter kom dommen: Det er en australsk kvælerslange.
  Slangen var omkring en meter lang, men bliver først farlig for mennesker, når den har en størrelse på tre meter.
  Dyreinternatet i Gram har nu taget sig af slangen.
  Politiet oplever en gang imellem, at folk lukker deres slanger ud i naturen, hvis de er blevet trætte af dem.
  